Martxel Aizpurua

Martxel Aizpurua Agirre (Alegia, Gipuzkoa, 1949) biologoa, hiztegigile, erlezale eta erlezaina da.

Biologiako ikasketak bukatuta bizitzan zehar gizon polifazetikoa izan da. Lehendabizi irakasle aritu zen Donostiako Santo Tomas Lizeoan, baina gero UZEIra sartu zen. Natur Zientziak, Biologia, Meteorologia eta Enpresa hiztegiak sortzen parte hartu zuen. Geroago euskal hiztegigintza utzi eta, menturazale izaki, munduari bira ematekotan egon zen. Amets hark, babesle gabe geratuta, porrot egin zuenean, Gineako Golkoan aritu zen euskal arrantzaleekin. Geroago erlezaintzan aritu izan da.

UEUkide aitzindaria 

Aitzindaria izan zen biologia euskaraz lantzen. Udako Euskal Unibertsitateko Natur Zientziak saileko sortzaile eta dinamizatzaile nagusietako bat izan zen besteak beste hauekin: Kepa Altonaga, Jesus Mari Txurruka, Jose Ramon Aihartza, Arturo Elosegi, Maider Etxaide, Juan Ignacio Perez Iglesias, Ana Isabel Puente, Jaione Ezkurdia edo Koldo Núñez-Betelu. 1979-81 urteetan ikastaroak eman zituen landarediaz eta ornitologiaz, bereziki Irurtzun eta Arbaiun inguruetan.

Erlezaina 
Bera ere erlezain izanik, erlezaintzako hainbat elkarteko kide eta eragile izan da, besteak beste Arkamurka Natur elkartea. Erleen izaera eta bizimodua dibulgatzeko asmoz 2020an liburu bat argitaratu zuen. Liburuaren haria ez da zientzia deskribapen hutsa, informazio guztia erleek eurek ematen diote fikziozko kazetari bati etengabeko galdera eta erantzunen bidez. Estilo bera erabili izan zen Peru Abarka liburuan edo Duvoisinen Laborantzako liburuan non azalpen guztiak aita semeren solasean ematen ziren.

Lanak 
Euskal komunitate zientifikoaren Inguma datu-basean, berak idatzitako 50 lan baino gehiago azaltzen dira, besteak beste 14 liburu, lau ikastaro eta 6 artikulu. Hauek dira bere liburu aipagarri batzuk:

 Erleekin solasean (UEU, 2020)
 Erleen bizitza ezkutua. (Gaiak, 1989)
 Eboluzioaren norabideak (Elhuyar, 1985)
 Arbaiun. Gida-liburua 2. argitarapena (UEU,1981)
 Irurtzun projektua (UEU,1981)
 Ura eta Lurra (UEU,1978)

Erreferentziak

Kanpo estekak 
 Erleen komunikazio-sistema, hizkuntza al da? EiTB blogak (Kike amonarriz2016-11-16)
 Martxel Aizpurua atalkan. Zarauzko Arraio Irratia (2012-02-02).
 Martxel Aizpurua: Erle-produktuak eta osasuna. HABE Ikasbil.eus
 ARAOTZERA IRTEERA, Arantzazu izenaren jatorria (Martxel Aizpurua), Youtube, Asier Aldalur, 2017-11-29
 Berria Martxel Aizpuruaren iritzi-artikuluak

Alegiarrak
Euskal Herriko biologoak
Udako Euskal Unibertsitatea
Euskal Herriko erlezainak